Mammonia
Mammonia (conversio vocabuli Arabici مامونية māʿmūnīya), Anglonormannice maumenee fuit ferculum artis coquinariae Arabicae et Europaeae mediaevalis. E carne pullina contrita constabat, iure e vino amygdalisque et aromatibus infuso. Māʿmūnīya iam saeculo XI inter alia fercula multa ab Abū al-Muṭahhar al-Azdī in fabula Ḥikāyat Abū al-Qāsim refertur. Al-Ibšīḥī, auctor saeculi XIV ineunte, mammoniam a nomine caliphae al-Maʾmūn Aaronis filii appellatam esse refert, nullo fonte anteriore citato. Mammonia iam saeculo XIII in Anglia usitata est: ibi in catalogo poëtico epuli Anglonormannico sub nomine maumené ab auctore Gualtero de Bibbesworth relata est, verbis Viaunde de Cypre e maumené, Vin vermaile e blaunc a plenté. Saeculo XV non oblita rursus in enumeratione epuli (sed oratione soluta) reperitur: creem de .ij. colures, maumenné, costez de venesoun rostez. Saeculo XVI ineunte Wynkyn de Worde catalogum epuli exscribit ultimum nobis cognitum, in quo mameny enumeratus sit, rubrica feestes and seruyce from Eester vnto whytsondaye, his verbis: the seconde course, Iussell with Mameny ... ("Epulae servitiumque inter Pascham et Pentecostam ... Iuscellum et Mammonia [etc.]"